tartuNLP/wikipedia-smugri-20251201 huggingface dataset:
Lotta Toivonen

Lotta Toivonen (o.s. "Koskela"; s. 28. huhtikuuta 1977) on suomalainen aktiiviuransa lopettanut koripalloilija.
Tampereen Pyrinnön kasvatti Toivonen teki naisten SM-sarjadebyyttinsä kasvattajaseurassaan kaudella 1993–1994 ja pelasi Pyrinnössä SM-sarjaa viiden kauden ajan. Pyrinnön jälkeen hän siirtyi viiden kauden ajaksi Pussihukkiin, missä voitti SM-pronssia keväällä 1999, ja sen jälkeen kolmeksi kaudeksi Panttereihin, minä aikana hän saavutti kaksi Suomen mestaruutta, yhden SM-hopean ja Suomen cupista yhden mestaruuden sekä hopean. Vuodet 2006–2012 Toivonen pelasi I-divisioonaa Torpan Poikien reservijoukkueessa.
Toivosen kaksoissisko Laura Koskela on myös koripallon Suomen mestari.
Ossi Heinänen

Ossi Heinänen (s. 1973, Helsinki) on Plan International Suomen pääsihteeri.
Heinänen on aiemmin työskennellyt muun muassa lasten ja nuorten hyvinvointia edistävissä järjestöissä. Hän on toiminut Nuori Suomi ry:n kehitysjohtajana ja Your Move -suurtapahtuman johtajana sekä johtanut myös Mannerheimin Lastensuojeluliiton nuorisotyötä.
Lisäksi hän on toiminut useissa lasten ja nuorten asemaa edistävistä luottamustoimissa.
Kaisa Anttila

Kaisa Anttila (s. 9. toukokuuta 1968) on suomalainen aktiiviuransa lopettanut koripalloilija.
Anttila edusti koko naisten SM-sarjauransa, joka kesti viisi kautta vuosien 1983–1991 välillä, ajan Tampereen Pyrintöä voittaen Suomen mestaruuden vuosina 1984 ja 1986. Anttilan tilastollisesti paras kausi oli kausi 1990–1991, jonka hän pelasi 10,9 pisteen ja 3,3 levypallon ottelukohtaisilla keskiarvoilla.
William Moerner

William Esco (W. E.) Moerner (s. 1953 Pleasanton, Kalifornia, Yhdysvallat) on yhdysvaltalainen fysikaalinen kemisti. Moerner toimii kemian ja sovelletun fysiikan professorina Stanfordin yliopistossa ja hänen tutkimusryhmänsä tutkii biokemiallisia prosesseja käyttäen hyväkseen laserspektroskopiaa ja fluoresenssimikroskopiaa. Näin voidaan tutkia yksittäisiä molekyylejä. Moernerille myönnettiin Nobelin kemianpalkinto vuonna 2014 yhdessä Eric Betzigin ja Stefan Hellin kanssa erittäin korkean resoluution fluoresenssimikroskopian menetelmien kehittämisestä. 
Moerner valmistui filosofian tohtoriksi Cornellin yliopistosta vuonna 1982. Moernerin tutkimukset koskevat muun muassa fluoresenssimikroskopiaa tiheässä väliaineessa. Vuonna 1989 julkaistussa tutkimuksessaan hän totesi, että menetelmällä on mahdollisuus tutkia yksittäisiä fluoresoivia molekyylejä ja onnistui tutkimaan yksittäisten pentaseenimolekyylien fluoresenssia p-terfenyylikiteissä nestemäisen heliumin lämpötilassa. Moerner oli ensimmäinen, joka tutki tällä tavoin yksittäisiä molekyylejä. Myöhemmin Moerner tutki fluoresenssimikroskopiamenetelmillä muun muassa vihreää fluoresoivaa proteiinia.
Moerner on voittanut Wolfin palkinnon kemiasta vuonna 2008.
Käpälikkö (albumi)

Käpälikkö on Tuure Kilpeläinen ja Kaihon Karavaani -yhtyeen neljäs studioalbumi. Se julkaistiin 3. lokakuuta 2014.
Albumi poikkeaa muista levyistä siten, että sävellystyöhön ovat osallistuneet myös muut Kaihon Karavaani-yhtyeen jäsenet. Tuure Kilpeläisen kappaleista suurin osa on Tuuren sanoittamia, lisäksi levy sisältää Eino Leinon runoon "Hymyilevä Apollo" perustuvan kappaleen. Levyllä on virsikoraalimeininkiä ja lisäksi levyllä on vaikutteita reggaesta, iskelmästä, popista, vanhasta soulmusiikista sekä slaavilaisesta ja afrikkalaisesta musiikista. 
Levyn kappale "Maassa maan tavalla" piikittelee Kilpeläisen mukaan perussuomalaisten kantoja. Kappale esitettiin toukokuussa 2014 Lovea kehiin-konsertissa joka oli kunnianosoitus Love Records -levy-yhtiölle ja sen lahjakkaille artisteille.
Albumi debytoi Suomen virallisen listan sijalla 3. Se pysyi listalla yhteensä 13 viikkoa.
Eric Betzig

Eric Betzig (1960, Ann Arbor, Michigan, Yhdysvallat) on yhdysvaltalainen fyysikko, joka tunnetaan spektroskopiatutkimuksista. Betzig toimii tutkimusryhmän johtajana Howard Hughesin lääketieteellisessä instituutissa Ashburnissa Virginiassa. Betzigille myönnettiin Nobelin kemianpalkinto vuonna 2014 yhdessä Stefan Hellin ja William Moernerin kanssa erittäin korkean resoluution fluoresenssimikroskopian kehittämisestä.
Betzig väitteli tohtoriksi Cornellin yliopistosta vuonna 1988. Betzig on kehittänyt mikroskopiamenetelmien erotuskykyä. Hän on tutkinut muun muassa proteiineja kuten vihreää fluoresoivaa proteiinia ja lysotsyymejä fluoresenssimikroskopiatekniikoilla.
Elämäsi parhain aika

Elämäsi parhain aika ("The Time of Your Life", suomeksi myös nimillä "Tämä elämäsi aika", "Elämä on leikki" ja "Elämän liekki") on yhdysvaltalaisen William Saroyanin kirjoittama viisinäytöksinen näytelmä vuodelta 1939. Se on ensimmäinen näytelmä, joka voitti sekä Pulitzer-palkinnon että New York Drama Critics’ Circlen palkinnon. Näytelmä kantaesitettiin 25. lokakuuta 1939 New Yorkin Booth-teatterissa. Näytelmän on ensimmäisenä suomentanut Toini Aaltonen vuonna 1942.
Juoni.
Mukava ja varakas Joe istuu Nickin kapakassa, kannustaa muitakin asiakkaita olemaan juuri niin erikoisia kuin ovat ja auttaa heitä pyrkimyksissään. 
Saroyan käytti Nickin kapakan esikuvana Izzy Gomezin ravintolaa San Franciscossa, jossa hänellä oli tapana käydä.
Esityshistoriaa.
"The Time of Your Life" on alkuperäistuotannon jälkeen tuotu Broadwaylle kolmasti: vuonna 1940, vuonna 1969 John Hirschin ohjaamana ja 1975 Jack O’Brienin ohjaamana.
Maaliskuussa 1972 näytelmä sai ensi-iltansa Huntington Hartford Theaterissa Los Angelesissa, ohjaajana Edwin Sherin ja näyttelijöinä muiden muassa Henry Fonda, Richard Dreyfuss, Ron Thompson, Gloria Grahame, Strother Martin, Jane Alexander, Richard X. Slattery ja Pepper Martin.
Elokuva- ja tv-sovituksia.
Vuonna 1948 H. C. Potter ohjasi näytelmän elokuvaksi "Vain yksi vuorokausi", rooleissa muun muassa James Cagney (Joe) ja hänen sisarensa Jeanne Cagney (Kitty Duval). Vuonna 1958 näytelmä esitettiin Tom Donovanin ohjaamana suorana televisioesityksenä, mukana muun muassa Jackie Gleason.
Suomessa Jotaarkka Pennanen ohjasi teoksen televisionäytelmäksi "Elämäsi parhain aika" vuonna 1978. Se ensiesitettiin Yle TV1-kanavalla 28. syyskuuta 1978. Rooleissa nähdään Eeva-Maija Haukinen (Kitty), Kari Franck (Joe), Svante Martin (Tom), Martti Tschokkinen ja Eero Ahre (merimies). Pennanen ohjasi näytelmän myös Tampereen Teatteriin 1994.
Saho

Saho on kuušilainen kieli, jota puhutaan Eritreassa ja Etiopiassa. Se on läheistä sukua afarin kielelle. Sahoa puhuu äidinkielenään 220 000 ihmistä.
Shalkis

Shalkis oli saksalaisen liikemiehen Spiesenin salakuljetusalus, jolla kuljetettiin spriitä Itämerellä. Alus oli alun perin Saksan keisarikunnan laivaston ensimmäisen maailmansodan päätyttyä romutettavaksi määrätty sukellusvene.
Hankinta.
Hampurilainen liikemies Spiesen osti ensimmäisen maailmansodan jälkeen romutettavaksi määrätyn sukellusveneen, josta poistettiin aseistus ja madallettiin kansirakennelmia. Spiesenin tavoitteena oli rakentaa ylivertainen spriin salakuljetusalus. Aluksen tankkeihin mahtui 20 000 litraa spriitä. "Shalkikseksi" nimettynä alus purjehti Kreikan lipun alla.
Salakuljetus.
Vaikka "Shalkiksen" tekniikka ja uusi käyttötarkoitus ei enää mahdollistanut sukeltamista, sitä oli vaikea havaita. Jo kohtalainen aallokko vaikeutti aluksen havainnointia tähystyksessä. Aluksella tiedetään tehneen useita matkoja Pohjanlahdelle. Norjalaisen kauppa-aluksen miehistö näki sen lokakuussa 1928 Kemin edustalla majakkalaiva Plevnan läheisyydessä. Ruotsin rannikkovartiosto pidätti aluksen kertaalleen, mutta joutui vapauttamaan sen todisteiden puutteessa. Salakuljetusmateriaalia ei tuolloin löytynyt.
Alus kuitenkin upposi törmättyään kreikkalaisen "Attinan" kanssa. Sen kahdeksanhenkinen miehistö (puoliksi virolainen, puoliksi saksalainen) pelastettiin Tallinnaan 31. joulukuuta 1928.
Joni Jouhkimainen

Joni ”Jouhki” Jouhkimainen (s. 19. toukokuuta 1991) on suomalainen pokeriammattilainen. Hän sijoittui kolmanneksi European Poker Tourin (EPT) Barcelonan osakilpailussa elokuussa 2012.
Jouhkimainen on menestynyt erityisesti turnauspokerissa. Hän oli vuoden 2013 Global Poker Indexin julkaisemalla listalla korkeimmalle sijoittunut suomalainen.
Muuta.
Menestyksekkään pokeriuran johdosta Jouhkimainen oli Arto Nybergin vieraana 21.10.2012.
Jouhkimainen harrastaa alamäkiluistelua. Lajin pariin houkutteli Jouhkimaisen isoveli Miikka Jouhkimainen.
Mika Marttila

Mika Marttila (s. 28. tammikuuta 1966) on suomalainen jääkiekkovalmentaja, joka toimii Suomen alle 18-vuotiaiden jääkiekkomaajoukkueen päävalmentajana.
Ura.
Marttila aloitti Kiekko-Espoon valmennuspäällikkönä vuonna 1992. Hän kuului yhteensä seitsemänä seuran A-junioreiden valmennusryhmään. Marttila nousi seuran SM-liigajoukkueen apuvalmentajaksi kaudella 1999–2000, jolloin hän toimi peräti kolmen päävalmentajan alaisuudessa; Jukka Holtarin, Jari Härkälän ja Sakari Pietilän. Kaudella 2000–2001 Marttila toimi Timo Tuomen apuvalmentajana. Ensimmäinen kausi päättyi SM-liigan seitsemänteen ja toinen yhdeksänteen sijaan.
Kaudeksi 2003–2004 Marttila siirtyi Suomen alle 18-vuotiaiden maajoukkueen valmentajaksi. Vuoden 2003 U-18 Junior World Cupissa joukkue oli seitsemäs, kuten myös kevään 2004 maailmanmestaruuskilpailuissa. Kolme seuraavaa kautta Marttila valmensi alle 16-vuotiaiden maajoukkuetta ja seurajoukkuetasolla Jäähongan junioreita, mutta kaudeksi 2008–2009 hän palasi taas alle 18-vuotiaiden maajoukkueen valmentajaksi. Syksyn 2008 Ivan Hlinkan muistoturnaus päättyi neljänteen sijaan Suomen hävittyä pronssiottelun Ruotsille niukasti lukemin 2–3. Kevään 2009 alle 18-vuotiaiden maailmanmestaruuskilpailut päättyivät puolestaan pronssiin.
Kauden 2010–2011 Marttila valmensi taas alle 16-vuotiaiden ja kauden 2011–2012 alle 17-vuotiaiden maajoukkuetta. Kaudeksi 2012–2013 hän palasi taas alle 18-vuotiaiden maajoukkueen päävalmentajaksi. Syksyn 2012 Ivan Hlinkan muistoturnaus päättyi hopeaan ja kevään 2013 maailmanmestaruuskilpailut pronssiin. Marttila palasi joukkueen päävalmentajaksi taas yhden välivuoden jälkeen kaudeksi 2014–2015. Suomi sijoittui syksyn 2014 Ivan Hlinkan muistoturnauksessa viidenneksi. Kevään 2015 alle 18-vuotiaiden maailmanmestaruuskilpailut päättyivät hopeaan.
Syyskuussa 2014 Blues erotti Marttilan valmennuspäällikön tehtävistä taloudellisiin syihin vedoten. Kaudeksi 2015–2016 hänet palkattiin Jokereiden A-nuorten päävalmentajaksi. Joukkue voitti A-nuorten SM-liigan runkosarjan, mutta Jokereiden kausi päättyi kuitenkin puolivälieriin. Kaudella 2017–2018 hän toimi alle 17-vuotiaiden maajoukkueen päävalmentajana.
Jesse Virtanen (koripalloilija)

Jesse Virtanen (s. 4. helmikuuta 1995) on suomalainen koripalloilija.
Pelaajaura.
Salon Vilppaan kasvatti Virtanen teki ensiesiintymisensä miesten pääsarjatasolla kasvattajaseurassan kaudella 2012–2013, kun hän 6. lokakuuta 2012 pääsi kentälle 28 sekunniksi Korikobria vastaan. Ensimmäiset pääsarjapisteensä Virtanen teki samana vuonna 3. marraskuuta onnistuttuaan kolmen pisteen heitossa Kouvoja vastaan. Hän pelasi saman kauden aikana vielä yhdessä ottelussa, jossa otti yhden levypallon. Kaudella 2013–2014 Virtanen esiintyi Vilppaan edustusjoukkueessa 12 ottelussa noin kolme ja puoli minuuttia ottelua kohden. Hän teki otteluissaan keskimäärin 1,2 pistettä, otti 0,3 levypalloa ja antoi 0,3 syöttöä per ottelu. Vilppaan lisäksi Virtanen pelasi kauden aikana I divisioona B:ssä PeU Basketin joukkueessa 8,5 pisteen, 1,5 levypallon ja 0,6 syötön ottelukohtaisilla keskiarvoilla. Virtanen jatkaa Vilppaassa myös kaudella 2014–2015.
Fjodor Bogdanovski

Fjodor Fjodorovitš Bogdanovski (, 16. huhtikuuta 1930 Tverin alue, Venäjän SFNT – 2. lokakuuta 2014 Pietari, Venäjä) oli urheilu-urallaan Neuvostoliittoa edustanut painonnostaja, olympiavoittaja ja Euroopan mestari.
MM-kilpailuista Bogdanovski saavutti vuosina 1954–1959 viisi hopeamitalia häviten aina yhdysvaltalaisnostajalle. Kesken hopeaputkensa Bogdanovski koki kuitenkin uransa huipentuman Melbournen kesäolympialaisissa 1956, kun hän onnistui kukistamaan yhdysvaltalaiskilpailijansa ja voitti 75 kg:n painoluokassa olympiakultaa. Euroopan mestaruuksia Bogdanovskille kertyi neljä kappaletta.
Bogdanovski kuoli Pietarissa 2. lokakuuta 2014, 84-vuotiaana.
Kobanê

Kobanê, virallisesti Ayn al-Arab, (kur. "Kobanê" tai "Kobanî", , عين العرب) on kaupunki Syyrian pohjoisosassa Aleppon maakunnassa. Se on Kobanên (Ayn al-Arabin) piirikunnan hallintokeskus. Vuoden 2014 väestönlaskennassa kaupunkiin kirjattiin 44 821 ja koko piirikuntaan 192 513 asukasta.
Kaupunki sijaitsee aivan Turkin rajalla, noin 10 kilometrin päässä rajan toisella puolella olevasta Suruçin kaupungista. Kobanên väestö koostuu kurdeista, arabeista, syyrianturkkilaisista sekä armenialaisista. Uskonnoltaan he edustavat sunnalaisia ja Syyrian kristittyjä.
Historia.
Kaupunki syntyi turkkilaisen Konyan ja Irakin pääkaupungin Bagdadin yhdistävän Bagdadin rautatien varrelle vuonna 1915. Paikalle oli kolme vuotta aikaisemmin valmistunut rautatieasema, jonka ympäristöön asettui armenialaisten kansanmurhaa paenneita pakolaisia ja pian myös lähialueiden kurdeja. Vuonna 1921 kaupunki jakautui kahtia, kun rautatietä pitkin vedettiin Syyrian ja Turkin välinen rajalinja. Pohjoispuolen asumukset kuuluvat nykyään Suruçin kaupunkiin Mürşitpınar-nimisenä kylänä.
Isis-järjestön hyökkäys.
Syyrian sisällissodan aikana heinäkuussa 2012 kaupungin hallinta siirtyi kurdien YPG-joukkojen hallintaan. Vuonna 2014 se julistettiin Syyrian Kurdistaniin kuuluvan Kobanên kantonin hallinnolliseksi keskukseksi. Saman vuoden syyskuussa alkoi niin sanottu Kobanên taistelu, kun ääri-islamilainen Isis-järjestö hyökkäsi kaupunkiin. Kaupunkia puolustavat useat kurdijärjestöt sekä Vapaan Syyrian armeija, joukossa on muun muassa Turkista saapuneita Kurdistanin työväenpuolueen taistelijoita. Länsivalloista Yhdysvallat on tukenut puolustustaistelua ilmaiskuin. Piirityksen johdosta tuhansia kaupungin asukkaita on paennut Turkin puolelle.
Hero (televisiokanava)

Hero on Nelonen Median televisiokanava, joka aloitti lähetyksensä 10. marraskuuta 2014. Heron kohderyhmänä ovat nuoret aikuiset. Antenniverkossa Hero näkyy C-kanavanipun lähetysalueella kanavapaikalla 14, kaapelitelevisioverkossa se on saatavilla lähes koko maassa.
Historia.
Nelonen Media tiedotti lokakuussa 2014 uuden mainosrahoitteisen Hero-kanavan perustamisesta. Kanavan ohjelmiston kerrottiin koostuvan kansainvälisistä televisiosarjoista ja menestyselokuvista, ja uutuutena Hero tarjoaisi mahdollisuuden katsoa sarjoja saman päivän aikana useita jaksoja peräkkäin tai monena peräkkäisenä päivänä.
Alun perin Hero esitti ohjelmistoa vain iltaisin kello 18–01 välillä sekä antenni- että kaapeliverkossa. Kaapeliverkossa kanavan lähetysaika laajeni käsittämään myös alkuiltapäivän ja aamuyön tunnit 1. syyskuuta 2015 alkaen. Toimiluvasta johtuen antenniverkossa Heron lähetysaika säilyi entisellään. Hero siirtyi kanavanippuun C 1. heinäkuuta 2023 ja 1. heinäkuuta 2024 lähtien Hero on esittänyt ohjelmistoa antenniverkossa klo 00—01.
Ohjelmistoa.
Heron ohjelmia on mahdollista katsoa myös Ruudussa.
Eric Tangradi

Eric Tangradi (s. 10. helmikuuta 1989) on yhdysvaltalainen jääkiekkoilija, joka pelaa NHL-seura New Jersey Devilsin organisaatiossa. Hän on Anaheim Ducksin toisen kierroksen varaus .
Tangradi on saanut lempinimen "The Big Dog" ison koonsa ja pelityylinsä takia.
Ura.
Amatööriura.
Tangradi pelasi kolme kautta OHL-joukkue Belleville Bullsissa. Vuonna 2008 hänet nimettiin Bullsin kapteeniksi. Viimeisellä juniorikaudellaan 2008–2009 Tangradi pelasi onnistuneesti tehden 55 pelaamassaan ottelussa 38 maalia ja 78 pistettä. Kauden aikana 8. joulukuuta 2008 hän solmi kolmivuotisen tulokassopimuksen Anaheim Ducksin kanssa.
26. helmikuuta 2009 Tangradi kaupattiin Anaheimista hyökkääjä Chris Kunitzin kanssa Pittsburgh Penguinsiin, joka antoi vastineeksi puolustaja Ryan Whitneyn.
Ammattilaisura.
Tangradi teki ensimmäisessä ammattilaisottelussaan myös ensimmäisen pisteensä, kun pelasi Pittsburghin AHL-yhteistyöseura Wilkes-Barre/Scranton Penguinsissa Syracuse Crunchia vastaan 3. lokakuuta 2009. Hän syötti Wyatt Smithin maalin toisessa erässä. Ensimmäisen maalinsa ammattilaisena hän teki myöhemmin 11. marraskuuta Portland Piratesia vastaan. 
Tangradi teki NHL-debyyttinsä kauden viimeisessä ottelussa 11. huhtikuuta New York Islandersia vastaan.
Seuraavalla kaudella Tangradi pelasi Pittsburghin harjoitusleirillä. 11. lokakuuta 2010 hän teki ensimmäisen NHL-pisteensä syöttäessään Alex Goligoskin maalin New Jersey Devilsiä vastaan. 15. lokakuuta hän teki ensimmäisen maalinsa New York Islandersia vastaan. 8. joulukuuta Tangradi teki uransa ensimmäisen hattutempun pelatessaan farmissa Toronto Marliesia vastaan.
Helmikuussa 2011 New York Islandersia vastaan pelatussa pelissä Tangradi joutui Trevor Gilliesin päähän kohdistuneen kyynärpäätaklauksen uhriksi. Gillies sai taklauksesta yhdeksän ottelun pelikiellon. Tangradi oli tämän jälkeen kaksi kuukautta sivussa. Tangradi tappeli NHL:ssä ensimmäisen kerran 13. tammikuuta Florida Panthersin Erik Gudbransonin kanssa. 18. huhtikuuta 2012 Tangradi teki ensimmäisen pisteensä pudotuspeleissä kotikaupungissaan Philadelphia Flyersia vastaan syöttäessään Jordan Staalin maalin. Tangradi on Wilkes-Barre/Scranton Penguinsin kaikkien aikojen yhdeksänneksi paras maalintekijä tehtyään 60 maalia 178 pelissä. 
Kaudella 2012–2013 Tangradi kaupattiin Winnipeg Jetsiin vastineeksi kuudennen kierroksen varausoikeudesta .
Ensimmäisen maalinsa Winnipegissä Tangradi teki 3. maaliskuuta 2013 ohittaessaan Tampa Bay Lightningin maalivahti Anders Lindbäckin. 
5. lokakuuta 2014 Tangradi kaupattiin Montreal Canadiensiin. Winnipeg sai hänen tilalleen Peter Budajn ja Patrick Hollandin.
Aitojokikorento

Aitojokikorento ("Gomphus vulgatissimus") on jokikorentoihin kuuluva keltamusta sudenkorento.
Ulkonäkö ja koko.
Aitojokikorento on ulkonäöltään muiden jokikorentolajien kaltainen. Takaruumis muistuttaa muodoltaan nuijaa, ja sen kärkipään jaokkeet ovat selkäpuolelta kokonaan mustat. Ruumiissa on mustan lisäksi keltaista kuviointia, joka haalistuu korennon vanhetessa. Molemmilla sukupuolilla perälisäkkeet ovat väriltään tummat ja jalat miltei täysin mustat. Koiraan perälisäkkeet osoittavat takaruumiin kärjestä vinosti poispäin toisistaan.
Aitojokikorennon takaruumis on 30–38 mm pitkä ja takasiipi 28–34 mm pitkä.
Elintavat.
Suomessa aikuisia aitojokikorentoja tavataan toukokuun lopusta elokuun puoliväliin. Päälentoaika ajoittuu kesäkuun alkupuoliskolta heinäkuun puoleenväliin.
Aitojokikorennon lentoaika alkaa aiemmin kuin muilla jokikorentolajeilla. Nuorena korennot voivat lentää kuoriutumispaikoiltaan monen kilometrin matkoja, ja niitä esiintyy soilla, teillä ja hakkuuaukeilla.
Levinneisyys ja elinympäristö.
Aitojokikorennon levinneisyysalue ulottuu Länsi-Euroopasta Siperiaan. Lajia tavataan melkein koko Euroopan alueella lukuun ottamatta sen uloimpia alueita. Aasian puolella aitojokikorentoa tavataan Uralille ja Iraniin ulottuvalla alueella. Suomessa laji elää jokseenkin harvinaisena maan eteläosissa. Lajin pohjoisimmat elinalueet ovat Keski-Suomen korkeudella. Kuoriutumispaikoillaan aitojokikorento saattaa olla paikoin tavallista runsaampi.
Aitojokikorennolle tyypillistä elinympäristöä ovat erilaiset joet ja kookkaat purot, mutta se elää myös hapekkailla seisovilla vesillä, kuten tuulisilla järvillä. Lajin asuttamat vesistöt ovat tavanomaisesti hitaammin virtaavia kuin muiden Suomessa tavattavien jokikorentojen. Korennon toukat voivat kuoriutua myös järvillä, jonne ne tulevat todennäköisesti salmesta tai tuuliselta ja kivikkoiselta rannalta.
Päivi Häkkinen

Päivi Häkkinen (s. 1968) on jyväskyläläinen tietoteknologian opetuskäytön professori. 
Häkkinen työskentelee varajohtajana Jyväskylän yliopiston koulutuksen tutkimuslaitoksessa. Hän on yhteisöllisen oppimisen ja teknologian, oppimisympäristöjen suunnittelun ja arvioinnin sekä oppijalähtöisten oppimisympäristöjen asiantuntija. Päivi Häkkinen työskentelee professorina ja varajohtajana Koulutuksen tutkimuslaitoksessa. Hänen tutkimuksensa koskevat tieto- ja viestintäteknologian opetuskäyttöä erityisesti yhteisöllisen teknologian rooliin oppimisen, ongelmanratkaisun ja arvioinnin tukena. Nykyisin hän on tutkii myös oppimisanalytiikan mahdollisuuksia opiskelijoiden toimijuudelle, teknologiatuettujen oppimisympäristöjen laadun arvioinnille ja virtuaalitodellisuuden lisäarvoa oppimisen näkökulmasta.
Valuvan kuoleman kosto

Valuvan kuoleman kosto ("Beware! The Blob") on Larry Hagmanin ohjaama, vuonna 1972 ensi-iltansa saanut yhdysvaltalainen kauhuelokuva, joka on jatkoa vuoden 1958 elokuvalle Valuva kuolema.
Juoni.
Chester tuo jäänavalta pullon, jossa on erikoinen massa, joka pääsee irralleen ja syö ihmisiä.
Ihmisiä ei uskota, kun he kertovat massasta, kunnes massa on jo hyvin suuri ja löytää tiensä ilmastointikanavasta keilahallille, jossa se saadaan jäädytettyä. Juuri kun kaikki luulevat kauhun olevan ohi, yksi lampuista sulattaa jäätä ja massa valuu kameralle puhuvan seriffin jalkaan.
Arvioita.
"Video-oppaassa" vuodelta 1994 Bello Romano kirjoittaa, ettei "Dallasin" JR:na sittemmin kuuluisuuteen noussutta Larry Hagmania ole tämän perusteella tarkoitettu ohjaajaksi. Hän antaa "Valuvan kuoleman kostolle" yhden tähden viidestä, mikä vastaa sanallista arviota ”huono”.
Meidän kaupunkimme

Meidän kaupunkimme ("Our Town") on yhdysvaltalaisen Thornton Wilderin kolminäytöksinen näytelmä, joka sai kantaesityksensä 1938. Se sijoittuu kuvitteelliseen pikkukaupunkiin Yhdysvaltain New Hampshiren osavaltiossa. Ajallisesti se ulottuu vuodesta 1901 vuoteen 1913. Näytelmä on tarkoitettu esitettäväksi ilman perinteisiä lavasteita niin, että näyttelijät ilmaisevat elein kulloisenkin toimintansa. Esimerkiksi toisen kerroksen ikkunoista toisilleen yli kadun huutelevat hahmot seisovat kumpikin omilla korkeilla tikkaillaan. Thornton käyttää ”metateatterin” keinoja kuten katsojia esittäviä roolihahmoja ja näyttämömestaria, joka kertojana vie tarinaa eteenpäin puhuen suoraan katsojille.
"Our Town" sai kantaesityksensä McCarter-teatterissa New Jerseyn Princetonissa 22. tammikuuta 1938. Sieltä se siirtyi Broadwaylle, menestyi loistavasti ja sai Pulitzer-palkinnon. Sitä esitetään yhä paljon.
Näytelmän ovat suomentaneet Reijo Lehtonen vuonna 1978 ja Teemu Kaskinen vuonna 2010. Sen Suomen ensi-ilta oli Kansallisteatterissa 29. marraskuuta 1939.
Juoni.
Tarinan keskiössä kautta vuosien ovat tohtori Gibbsin poika George ja sanomalehtimies Webbin tytär Emily. He käyvät aluksi high schoolia yhdessä, ihastuvat toisiinsa limonadibaarissa, menevät naimisiin ja saavat lapsen. Perheen toista lasta synnyttäessään Emily kuolee, mutta aviopari tapaa vielä kolmannessa näytöksessä hautausmaalla, kun Emily nousee hetkeksi haudastaan. Tämän päätarinan lisäksi näytelmässä on useita sivuhahmoja ja heidän sivutarinoitaan.
Sovituksia näytelmästä.
Sam Wood ohjasi näytelmästä samannimisen elokuvan "Meidän kaupunkimme" vuonna 1940, rooleissa muiden muassa William Holden ja Beulah Bondi.
"Meidän kaupunkimme" on Yhdysvalloissa ja muissa maissa sovitettu monet kerrat radiokuunnelmiksi ja televisionäytelmiksi. Vuonna 1955 siitä tehtiin televisiolle musikaaliversio, jossa näyttelivät muide muassa Frank Sinatra, Paul Newman ja Eva Marie Saint. Vuonna 2003 Paul Newman oli mukana näytelmän toisessa televisioversiossa. Säveltäjä Ned Rorem on tehnyt tarinasta oopperan ja vuonna 1994 Philip Jerry teki siitä balettikoreografian Aaron Coplandin musiikkiin. Tanssiteosta on esittänyt ainakin American Repertory Ballet.
Jonathan Duhamel

Jonathan Duhamel (s. 24. elokuuta 1987) on kanadalainen pokeriammattilainen, joka voitti vuoden 2010 World Series of Pokerin pääturnauksen. Hän ansaitsi voitostaan lähes 9 miljoonaa Yhdysvaltain dollaria ja hänestä tuli samalla kautta aikain ensimmäinen kanadalainen, joka on tuon kyseisen turnauksen onnistunut voittamaan.
Duhamel on kotoisin Bouchervillestä, noin 10 minuutin matkan päästä Montrealista. Pokerin ulkopuolella Duhamel tunnetaan aktiivisesta jääkiekon seuraamisestaan ja vuoden 2010 Wsop pääturnauksen voittorahoistaan hän lahjoittikin 100 000 Yhdysvaltain dollaria suosikkijoukkueensa Montreal Canadiensin lasten säätiölle.
Vuonna 2014 Duhamelin liveturnausansiot ylittivät 12,4 miljoonaa Yhdysvaltain dollaria.
Arnulf

Arnulf on saksalaisperäinen miehen etunimi. Se tulee saksan kielen sanoista "arn" ’kotka’ ja "ulf" ’susi’.
Suomessa nimi Arnulf on Digi- ja väestötietoviraston tietojen mukaan noin kahdellakymmenellä henkilöllä, joista kaikki ovat 1900-luvulla syntyneitä.
Benjamin Tatar

Benjamin ”Ben” Tatar (23. tammikuuta 1930 Pittsburgh, Pennsylvania – 29. marraskuuta 2012 Pittsburgh, Pennsylvania) oli yhdysvaltalainen näyttelijä, joka työskenteli niin elokuva-, televisio-, teatteri- kuin ääninäyttelijänäkin.
Tatar kiinnostui näyttelemisestä ja viihteestä ollessaan opiskelijana Schenley High Schoolissa Pittsburghissa. Hän aloitti näyttelemisen Pittsburgh Playhousessa ja YM&amp;WHA:ssa. Tatar värväytyi Yhdysvaltain maavoimiin Korean sodan aikaan. Sodasta kotiuduttuaan hän kävi Pittsburghin yliopistoa, missä hän opiskeli draamaa ja englannin kieltä. Tatar pääsi stipendin kautta New Yorkin American Theatre Wingiin vuonna 1955.
Tatar aloitti televisiouransa kameran takana muun muassa vastailemalla televisiosarjatähtien ihailijakirjeisiin. Tatarista tuli Jackie Gleasonin henkilökohtainen assistentti, ja vuodesta 1964 Tatar alkoi esiintyä elokuvissa. Tatar työskenteli Espanjassa 1960- ja 1970-luvuilla muun muassa ohjaajana ja ääninäyttelijänä televisiossa ja elokuvissa. Tatar puhui sujuvasti englannin lisäksi myös ranskaa, saksaa, italiaa ja espanjaa.
Vuonna 1981 Tatar muutti New Yorkista takaisin Pittsburghiin huolehtimaan äidistään. Tatar asettui Pittsburghin Highland Parkin kaupunginosaan, missä hän asui yli kolmekymmentä vuotta. Pittsburghiin palattuaan Tatar työskenteli näyttelijänä lähinnä paikallisissa teattereissa, mutta esiintyi myös elokuva- ja televisiotuotannoissa, joita kuvattiin Pittsburghin alueella.
Tatar kirjoitti omaelämäkerran "The Dream Never Dies", jota ei kuitenkaan koskaan julkaistu. Omaelämäkerrassaan hän kertoo muun muassa uransa alusta, työskentelystään muiden näyttelijöiden kanssa, ääninäyttelytyöstään Espanjassa ja parisuhteestaan Ava Gardnerin kanssa. Näyttelemisen ohella Tatar teki myös ristikoita Dell Publishingille. Tatar kuoli 82-vuotiaana krooniseen keuhkosairauteen Pittsburghin Shadysidessa. Tatar ei elämänsä aikana koskaan avioitunut, ja hänet haudattiin B’nai Israel -hautausmaalle.
Spahi-luokka

Spahi-luokka oli Ranskan laivaston seitsemän vuosina 1908–1912 vesille lasketun mäntämoottorein varustetun 450 tonnin hävittäjän muodostama alusluokka. Luokan alukset olivat käytössä ensimmäisessä maailmansodassa.
Taustaa.
Tammikuussa 1906 Augustin Normand julkaisi kaksi suunnitelmaa, joissa esiteltiin Claymore-luokasta paranneltu hävittäjä. Suunnitelmat olivat hänen viimeisiään, koska hän kuoli 11. joulukuuta 1906. Aiemmasta poiketen luokassa oli vain samanlaisia 65 millimetrin tykkejä ja kolme 450 millimetrin torpedoputkea, mikä perustui laivaston esitykseen kolmannen torpedoputken sijoittamiseksi keulaan. Aluksissa oli mäntämoottorit ja neljä kattilaa sijoitettuna kahteen erilliseen tilaan. Peräsin, joka oli sijoitettu aiemmin potkurien etupuolelle, oli siirretty potkurien taakse. Suunnitelmassa B oli kävelysiltaa kallistettu kuten aiemmissa aluksissa, mikä lisäsi leveyttä ja uppoumaa parannettaessa vakautta. Normandin suosittelemassa suunnitelmassa A ei ongelmaa ollut. Comité technique hyväksyi suunnitelman A kokouksessaan 3. helmikuuta 1906 ja päätöksen vahvisti 3. toukokuuta Directeur centrale des constructions navales. Suunnitelman toteutusta ehdotettiin laivastoministeri Thomsonille, jotta vuoden 1906 hankintojen hävittäjät muistuttaisivat suunnitelmassa esitettyjä.
Dying Light

Dying Light on Techlandin kehittämä ja Warner Bros. Interactive Entertainmentin julkaisema toimintaseikkailu- ja selviytymiskauhupeli. Peli julkaistiin vuonna Linuxille, Microsoft Windowsille, PlayStation 4:lle ja Xbox Onelle.
Pelistä on julkaistu päivitysversio "Enhanced Edition", joka on korvannut aiemman version ja sisältää useita parannuksia.
Pelille on julkaistu jatko-osa "Dying Light 2".
Pelaaminen.
Pelissä ideana on selviytyä zombiepidemian riivaamassa avoimessa pelimaailmassa. Päiväsaikaan pelaajan tulee etsiä tarvikkeita, virittää ansoja sekä pelastaa satunnaisia selviytyjiä. Yön tullessa pelaaminen tulee vaarallisemmaksi, sillä zombeista tulee aggressiivisempia kuin päiväsaikaan. Pelissä on yli sata erilaista asetta käytettävänä ja lisää voi myös itse valmistaa. Peli tulee sisältämään verkkomoninpelin.
Pelissä on ”free-run” -mekaniikka, jossa pelaaja pystyy käyttämään esimerkiksi talojen kattoja ja seiniä kulkureittinään. Tämä auttaa epidemian riivaamassa maailmassa liikkumista huomattavasti. David Belle, parkourin ”isä”, auttoi Techlandia pelin liikkumisen suunnittelussa.
Juoni.
Pelitapahtumat sijoittuvat Harranin kuvitteelliseen kaupunkiin joka on jäänyt zombiepidemian jalkoihin, minkä seurauksena se on eristetty muusta maailmasta.Useimmat Harranin asukkaat ovat muuttuneet zombinpureman välityksellä epäkuolleiksi, ihmislihaa himoitseviksi olennoiksi, joita on monia erilaisia variaatioita. Kyle Crane, GRE:n (Global Relief Effort) agentti, lähetetään alueelle etsimään tärkeää kansiota.
Vastaanotto.
Peli on saanut Gamereactorin arvostelussa arvosanan 8/10.
Ääniraita.
Pelin ääniraidan on tehnyt Paweł Błaszczak.
Aetos-luokka

Aetos-luokka oli Kreikan kuninkaallisen laivaston neljän Argentiinan vuonna 1909 tilaaman hävittäjän muodostama alusluokka. Ranskan laivasto valtasi alukset joulukuussa 1916 liittäen ne laivastoonsa "Pantheria" lukuun ottamatta.
Alukset.
Argentiina tilasi alukset vuonna 1909 eli jo ennen ensimmäistä maailmansotaa. Kreikka osti 12. syyskuuta 1912 alukset 148 000 punnan kappalehintaan juuri ennen niiden kuin alukset olisivat aloittaneet matkansa Argentiinaan.
Valmistuessa aluksilla oli viisi korsteenia ja ne käyttivät polttoaineenaan sekä öljyä että kivihiiltä. Vuosina 1924-1935 alukset modernisoitiin Cowesissa Samuel White and Companyn telakalla, jolloin kivihiilikattilat vaihdettiin neljään Yarrow-öljykattilaan ja samalla korsteenien määrä laski kahteen. Aluksille valmistettiin uusi komentosilta ja etukannen tykkiä siirrettiin edemmäs. Aluksen alkuperäiset neljä yksittäistä torpedoputkea korvattiin kahdella kolmiputkisella torpedosarjalla. Aluksille asennettiin ilmatorjuntaa varten kaksi yksiputkista kahden naulan ilmatorjuntatykkiä tasanteelle, joka rakennettiin torpedoputkien väliin. Kunkin aluksen modernisointi maksoi noin 110 000 puntaa, mutta modernisoiti osoittautui kuitenkin onnistuneeksi. Alukset saavuttivat modernisoinnin jälkeisissä koeajoissa reilun 31 solmun nopeuden.
"Aetos" ja "Panthir" modernisoitiin uudelleen 1937-1938, jolloin ne varustettiin miinalaivoiksi. Alusten varustukseen lisättiin 40 miinaa.
Meeri Hakala

Meeri Mirjami Hakala, o. s. "Salomaa" (25. helmikuuta 1922 Vilppula – 29. heinäkuuta 1994) oli suomalainen näytelmäkirjailija.
Näytelmiä.
Lähde:
Arnulf (keisari)

Arnulf Kärnteniläinen (; 850 – 8. joulukuuta 899) oli karolingien hallitsijasukuun kuulunut hallitsija, joka oli Itä-Francian kuningas vuodesta 887, kiistelty Italian kuningas vuodesta 894 ja Pyhän saksalais-roomalaisen keisarikunnan hallitsija vuodesta 896 kuolemaansa asti.
Arnulf Kärnteniläinen oli Kaarle Paksun vanhemman veljen, Baijerin kuninkaan Karlomanin, avioton lapsi. Arnulfilla oli Ota-niminen vaimo, jonka kanssa hänellä oli poika Ludvig Lapsi. Arnulfilla oli myös kaksi aviotonta poikaa, Ratold ja Zwentibold, joista jälkimmäisestä hän teki Lotharingian kuninkaan vuonna 895. Arnulf kruunattiin Pyhän saksalais-roomalaisen keisarikunnan hallitsijaksi 22. helmikuuta 896, ja hän hallitsi sitä kuolemaansa, 8. joulukuuta 899, asti. Itä-Francian kuninkuus periytyi tuolloin vasta kuusivuotiaalle Ludvig Lapselle.
Jumalan vihreät laitumet

Jumalan vihreät laitumet ("The Green Pastures") on yhdysvaltalaisen Marc Connellyn näytelmä vuodelta 1930. Se perustuu Roark Bradfordin tarinakokoelmaan "Ol' Man Adam an’ His Chillun" (1928). Näytelmä voitti kotimaassaan Pulitzer-palkinnon ja aiheutti Suomessa 1932–1933 jumalanpilkkakiistan, jossa Isänmaallinen kansanliike vaati Mia Backmanin johtamaa Kansan Näyttämöä lopettamaan näytelmän esittämisen, koska Jumala esitettiin siinä mustaihoisena. Myös 1936 valmistunut elokuvaversio "Vihreät laitumet" kiellettiin aluksi Suomessa ja sai ensi-iltansa vasta 22. helmikuuta 1946.
Juoni.
Näytelmä esittää episodeja Vanhasta testamentista afroamerikkalaisen lapsen näkökulmasta Yhdysvaltojen köyhässä etelässä. Pohjanaan käyttämiin Bradfordin tarinoihin verrattuna Connolly laajensi Jumalan roolia näytelmässä. Teoksen musiikkina käytetään monia negrospirituaaleja.
Sovituksia näytelmästä.
Connolly oli mukana myös 1936 valmistuneen elokuvaversion "Vihreät laitumet" teossa toisena ohjaajana William Keighleyn ohella. Jumalaa esitti Rex Ingram. Elokuva kiellettiin Australiassa, Suomessa ja Unkarissa Jumalaa pilkkaavana. Muissa maissa, etenkin Yhdysvalloissa, valkoihoiset teatteri- ja elokuva-arvostelijat suhtautuivat sekä näytelmään että elokuvaan yleensä myönteisesti, mutta Amerikan mustaihoinen älymystö oli kriittisempi Connellyn aidoksi väittämää kuvaa kohtaan mustien uskonnollisuudesta.
Kailash Purryag

Kailash Purryag (12. joulukuuta 1947 – 21. kesäkuuta 2025) oli mauritiuslainen poliitikko, joka toimi maansa presidenttinä vuosina 2012–2015. Sitä ennen hän toimi parlamentin puhemiehenä vuodesta 2005 alkaen. Purryag on koulutukseltaan lakimies, ja hänet valittiin parlamenttiin ensimmäisen kerran jo 1976. Vuosien varrella hänellä oli ollut useita ministerin tehtäviä.
Kenttälinnoitus

Kenttälinnoitus on sotilaallinen puolustusrakennelma, jolla pyritään parantamaan puolustajan mahdollisuuksia selviytyä vihollisen sotilaallisesta hyökkäyksestä. 
Sotilaat voivat rakentaa kenttälinnoitteen sodan aikana paikalla olevasta materiaalista.
Kenttälinnoitus on enemmän aikaa vaativa kuin pikalinnoitus, mutta ei sisällä kestävien pysyvien rakennelmien luonnetta, niin kuin kantalinnoitus.
Tuire Kauttio

Tuire Kauttio (s. 26. maaliskuuta 1977) on suomalainen aktiiviuransa lopettanut koripalloilija.
Raholan Pyrkivän kasvatti Kauttio edusti koko naisten SM-sarjauransa, vuodet 1994–1999, Tampereen Pyrintöä. Kaudella 1995–1996 Kauttio oli SM-sarjan tarkin kolmen pisteen heittäjä: runkosarjassa hän onnistui 45,0-prosenttisesti ja pudotuspeleissä 46,7-prosenttisesti. Pyrkivää Kauttio edusti yhdessä vuoden 2008 Suomen cupin ottelussa. Hän teki ottelussa 18 pistettä ja onnistui neljässä seitsemästä kolmen pisteen heitostaan.
Marjo Tiiva

Marjo Tiiva on suomalainen aktiiviuransa lopettanut koripalloilija.
Tiiva edusti Tampereen Pyrintöä koko naisten SM-sarjauransa ajan, seitsemän kautta vuosina 1982–1991. Vuosina 1983, 1984 ja 1986 Pyrintö voitti Suomen mestaruuden.
Tuula Urrila

Tuula Urrila (s. 4. huhtikuuta 1975) on suomalainen aktiiviuransa lopettanut koripalloilija.
Tampereen NMKY:n kasvatti Urrila edusti Tampereen Pyrintöä naisten SM-sarjassa kolmena kautena vuosina 1993–1996. Ensimmäisellä pääsarjakaudellaan Urrila pelasi neljässä ja seuraavalla kaudella viidessä ottelussa. Kaudella 1995–1996 Urrila pelasi 20 ottelua 3,1 pisteen, 1,3 levypallon ja 0,6 torjunnan ottelukohtaisilla keskiarvoilla. A-nuorten maajoukkueessa Urrila pelasi viisi ottelua ja alle 22-vuotiaiden maajoukkueessa neljä ottelua.
Muoto (taiteessa)

Muoto tarkoittaa taiteessa kahta asiaa. Se viittaa teoksen saamaan kokonaismuotoon, sen fyysiseen olemukseen. Taideteoksen sisällä muoto viittaa sen hahmon elementteihin niiden perusosien joukossa, joista taideteos koostuu. Esimerkiksi maalaus koostuu viivasta, väreistä, pinnasta, tilasta, mittakaavasta ja formaatista sekä muodosta. Veistos koostuu lähes kokonaan muodosta.: 
Merkittävä muoto.
Modernin taiteen ilmestymiseen asti muoto oli maalauksen kaikkein tärkein elementti ja se perustui ennen kaikkea ihmisen vartaloon. 
Käsitellessään tai luodessaan muotoa taiteilija pyrkii muokkaamaan luonnossa olevia ilmiöitä saadakseen aikaan uuden muodon, joka ilmaisee ja vakuuttaa jotain aistimusta tai merkitystä. Modernissa taiteessa yleistyi käsitys siitä, että muoto voisi olla ilmaiseva, vaikka se erotettaisiin etäälle tai täydellisesti ilmentymistä. Vuonna 1914 taidekriitikko Clive Bell toi esiin sanan "merkittävä muoto" tätä kuvatakseen. Tämä liittyi formalismiin ja ajatuksella oli tärkeä osa abstraktissa taiteessa.
Ronny Roslöf

Ronny Roslöf (s. 6. elokuuta 1989) on suomalainen näyttelijä, joka on esittänyt vuosina 2011, 2012–2017, hetken alkuvuonna 2018 ja saman vuoden syksystä kevääseen 2019 Lari Väänästä MTV3-kanavan saippuasarjassa "Salatut elämät". 
Roslöfin roolisuoritus homoseksuaalina Lari Väänäsenä "Salatuissa elämissä" on kerännyt kiitosta maailmallakin. Ruotsalainen televisiosivusto TVdags valitsi Lari-hahmon vuoden 2013 kolmanneksi parhaaksi homoseksuaaliksi televisiohahmoksi. Ronny ja hänen vastanäyttelijänsä Petteri Paavola voittivat Vuoden tv-tähti -palkinnon Suomessa ensimmäistä kertaa järjestetyssä QX Gay -gaalassa tammikuussa 2014. Roslöf oli ehdolla gaalassa myös vuonna 2015.
Juska Reiman

Juska Reiman (s. 5. syyskuuta 1993 Porvoo) on suomalainen laulaja, muusikko sekä näyttelijä, joka näytteli Miska Koistista saippuasarjassa "Salatut elämät" vuosina 2013–2015. Reiman on myös ollut mukana useissa suomalaisissa musikaaleissa sekä televisio-ohjelmassa "Stage". Reiman on julkaissut musiikkia mm. yhtyeissä Runaway Zoo ja Syyskuun Lapset sekä artistinimellä Arcticboy.
BN Aetos (1911)

Aetos () oli Kreikan laivaston Aetos-luokan hävittäjä.
Valmistus.
Argentiinan hallitus tilasi aluksen vuonna 1909 Birkenheadistä Cammell Lairdilta. Alus laskettiin vesille 2. helmikuuta 1911 nimellä "ARA San Luis" ja se oli valmis aloittamaan matkan Argentiinaan syyskuussa 1912. Kreikka osti aluksen 12. syyskuuta 148 000 punnalla liittäen sen laivastoonsa nimellä "Aetos".
Palvelus.
Ranska valtasi aluksen joulukuussa 1916 ja se palveli Ranskan merivoimissa ensimmäisen maailmansodan lopun ennen palauttamistaan Kreikalle. Alus poistettiin alusluettelosta 1945.
Oona Kare

Oona Kare (s. 18. maaliskuuta 1990) on suomalainen näyttelijä, joka on tullut tunnetuksi roolistaan Marianna Kurkena MTV3-kanavan draamasarjassa "Salatut elämät".
Kare valittiin näyttelijäksi Helsingin Kellariteatteriin vuonna 2015. Hän esiintyy Spektin musiikkivideolla "Juna".
Kare on osallistunut Miss Suomi -kisaan vuosina 2008 ja 2010. Vuonna 2010 hän jättäytyi kilpailusta pois, kun julkisuuteen tuli tieto hänen saamastaan myymälävarkaustuomiosta.
Yksityiselämä.
Kareen vanhemmat erosivat, kun hän oli leikki-ikäinen, ja hän kasvoi yhdessä äitinsä, valokuvaaja Johanna Kareen kanssa. Kareen isoisä oli painonnostajana tunnettu Tauno Kare.
Kare aloitti syksyllä 2017 näyttelijäntyön opinnot Kööpenhaminassa sijaitsevassa Copenhagen International of Performing Arts School -nimisessä koulussa. Hän valmistui koronapandemian myötä seuranneiden koulujen sulkemisen aikoihin vuonna 2020.
Kerttu Rissanen

Kerttu Matilda Rissanen (s. 23. helmikuuta 1996) on suomalainen näyttelijä, joka esitti Sanni Pohjosta "Salatut elämät" -saippuasarjassa tammikuusta 2014 kesäkuuhun 2020 asti. 
Vuonna 2020 Rissanen osallistui "Selviytyjät Suomi" -kilpailuun, joka alkoi Nelosella 27. helmikuuta 2021. Ohjelma kuvattiin koronarajoitusten takia Haaparannan saaristossa. Ohjelmaan osallistui 16 julkisuudesta tunnettua henkilöä.
Rissanen valmistui Kallion ilmaisutaidon lukiosta ylioppilaaksi joulukuussa 2015. Vuonna 2016 hän sai ympäristötieteiden opiskelupaikan Helsingin yliopistosta. Syksyllä 2017 hän vaihtoi opiskelemaan valtiotieteelliseen tiedekuntaan pääaineenaan sosiaalitieteet. Rissanen kihlautui huhtikuussa 2022 "Salatut elämät" -vastanäyttelijänsä Sami Uotilan kanssa, jonka kanssa hän oli seurustellut vuodesta 2018 lähtien. Kesällä 2024 he erosivat.
Tiia Elg

Tiia Susanna Elg (s. 14. huhtikuuta 1986) on suomalainen näyttelijä, tanssija ja tanssinopettaja.
Elg on näytellyt Eva Tammista saippuasarjassa "Salatut elämät" keväästä 2014 lähtien. Hän haki "Salattuihin elämiin" tanssivalmentajansa Helena Ahti-Hallbergin ehdotuksesta. Hän on esittänyt samaa roolihenkilöä myös sarjan spin-off-sarjoissa "Pihlajakadun tuhmat tädit", "Kämppä tyhjänä" sekä "Pihlajasatu."
Elg osallistui syksyllä 2021 "Tanssii tähtien kanssa" -ohjelman 14. tuotantokaudelle tanssinopettajana.
Yksityiselämä.
Elg synnytti esikoistyttärensä maaliskuussa 2019 ja toisen lapsen, pojan, marraskuussa 2020. Lasten isä on hänen kilpatanssipartnerinsa ja avopuolisonsa Alexey Smolyaninov. He kihlautuivat joulukuussa 2020. Elg asui kuusi vuotta avoliitossa näyttelijä Jasper Pääkkösen kanssa. He erosivat vuonna 2015.
BN Iérax (1911)

Iérax () oli Kreikan laivaston Aetos-luokan hävittäjä.
Valmistus.
Argentiinan hallitus tilasi aluksen vuonna 1909 Birkenheadistä Cammell Lairdilta. Alus laskettiin vesille 15. maaliskuuta 1911 nimellä "ARA Santa Fé" ja se oli valmis aloittamaan matkan Argentiinaan syyskuussa 1912. Kreikka osti aluksen 12. syyskuuta 148 000 punnalla liittäen sen laivastoonsa nimellä "Iérax".
Palvelus.
Ranska valtasi aluksen joulukuussa 1916 ja se palveli Ranskan merivoimissa ensimmäisen maailmansodan lopun ennen palauttamistaan Kreikalle. Alus poistettiin alusluettelosta 1945.
BN Léon (1911)

Léon () oli Kreikan laivaston Aetos-luokan hävittäjä.
Valmistus.
Argentiinan hallitus tilasi 1909 aluksen Birkenheadistä Cammell Lairdilta. Alus laskettiin vesille 15. heinäkuuta 1911 nimellä "ARA Tucumán" ja se oli valmis aloittamaan matkan Argentiinaan syyskuussa 1912. Kreikka osti aluksen 12. syyskuuta 148 000 punnalla liittäen sen laivastoonsa nimellä "Léon".
Palvelus.
Ranska valtasi aluksen joulukuussa 1916 ja se palveli Ranskan merivoimissa ensimmäisen maailmansodan lopun ennen palauttamistaan Kreikalle.
Toisen maailmansodan alettua alus sijoitettiin saattuetehtäviin. Se törmäsi 18. huhtikuuta 1941 matkustaja-alus "Ardenan" kanssa, jolloin takakannella olleet kaksi syvyyspommia räjähtivät. Räjähdyksessä aluksen peräosa irtosi ja kaksi upseeria sai surmansa. Alus tuhoutui lopullisesti Sudanlahdella, jonne se oli hinattu Salamiin laivastotukikohdasta, Saksan ilmavoimien syöksypommittajien upottaessa sen 15. toukokuuta.
BN Panthir (1911)

Panthir () oli Kreikan laivaston Aetos-luokan hävittäjä.
Valmistus.
Argentiinan hallitus tilasi aluksen vuonna 1909 Birkenheadistä Cammell Lairdilta. Alus laskettiin vesille 26. huhtikuuta 1911 nimellä "ARA Santiago" ja se oli valmis aloittamaan matkan Argentiinaan syyskuussa 1912. Kreikka osti aluksen 12. syyskuuta 148 000 punnalla liittäen sen laivastoonsa nimellä "Panthir".
Palvelus.
Alus poistettiin alusluettelosta 1945.
Romola Garai

Romola Garai (s. 6. elokuuta 1982 Hongkong) on englantilainen näyttelijä. Hän on esiintynyt merkittävissä rooleissa muun muassa elokuvissa "Sovitus", "Nicholas Nicklebyn elämä ja seikkailut" ja "Amazing Grace" ja pääosissa televisiosarjoissa "Emma", "The Hour" ja "Veripunainen, lumivalkoinen".
Elämä.
Garai syntyi Hongkongissa englantilaisille vanhemmille ja hän eli perheineen Aasiassa kahdeksanvuotiaaksi asti. Garai muutti Wiltshireen kun hän oli 16-vuotias. Hänellä on veli ja kaksi siskoa.
Diaka

Diaka on maalaiskunta Moptin alueen Ténenkoun piirissä Malissa. Sen keskuskylä Dia sijaitsee Nigerjoen tulva-alueella 10 kilometriä Ténenkousta etelään. Kunnassa on 19 800 asukasta (vuonna 2009).
Diakan kunta rajoittuu luoteessa Ténenkoun piirin Karérin, pohjoisessa Sougoulbén ja Ouro Guirén sekä etelässä Diafarabén kuntiin, idässä Djennén piirin Togué Morarin ja Kéwan kuntiin sekä lännessä Ségoun alueen Macinan piiriin. Seutu kuuluu Sahelin vyöhykkeeseen. Kunnan läpi virtaa Nigerin sivuhaara Diaka.
Kuntaan kuuluu 17 kylää. Asukkaat ovat markoja, fulbeja, bozoja ja somonoja. Lisäksi on muutamia tuaregeja.
Dia mainitaan Ghanan valtakunnan synnystä kertovassa legendassa ja sen kerrotaan olleen muinaisen Malin vanhimpia kaupunkeja. Arkeologiset kaivaukset ovat osoittaneet, että se oli asuttu jo 800-luvulla eaa. Kaupungissa oli enimmillään jopa 40 000 asukasta. Dia oli soninkejen merkittävä kaupallinen ja kulttuurikeskus, joka taantui pian songhaivalloituksen jälkeen. Myöhemmin se oli yksi Macinan fulbevaltion keskuspaikoista. Marokkolaiset löivät fulbepäällikkö Hamadou-Amina I:n Diassa vuonna 1596.
Paikallisia elinkeinoja ovat maanviljely, karjanhoito, kalastus, keräily, käsityöammatit ja kaupankäynti. Tärkeimmät viljelykasvit ovat riisi ja hirssi. Kotieläimiä ovat naudat, lampaat, vuohet, aasit, kamelit ja siipikarja. Seudulla valmistetut saviastiat ovat laajalti tunnettuja.
Liikennöinti tapahtuu kuivana aikana maitse ja tulva-aikaan vesiteitse. Palveluihin kuuluvat kuusi alakoulua, yläkoulu, kolme koulutus- ja kehittämiskeskusta (CED) sekä terveysasema. Lisäksi on useita koraanikouluja. Diassa on alkeellinen vesijohtoverkko.
August Lipsanen

August Lipsanen (23. kesäkuuta 1876 Virtasalmi – 11. elokuuta 1948 Pori) oli suomalainen tukkukauppias, joka sai kauppaneuvoksen arvonimen vuonna 1943.
Lipsasen vanhemmat olivat maanviljelijä, kauppias Matti Lipsanen ja Selma Tarvanen. Hänen puolisonsa vuodesta 1910 oli Impi Maria Huida. Lipsanen kävi kansakoulun ja kansanopiston, ja kutsuttiin 18-vuotiaana suorittamaan kolmevuotista asevelvollisuuttaan Mikkelin tarkk'ampujapataljoonaan. Hänet ylennettiin aliupseeriksi, hän palveli vuoden Venäjällä, ja toimi palveluksen jälkeen jonkin aikaa kaupanhoitajana R. F. Valjakan liikkeessä Virtasalmella. 1904 hän siirtyi Poriin liikeapulaiseksi F. E. Fagerströmin liikkeeseen, toimi hetken parissa muussakin liikkeessä ja kävi 1906 Ruotsissa opintomatkalla. Lipsanen perusti 1910 yhdessä kauppias Antti Kierin kanssa siirtomaatavaraliike Kieri &amp; Lipsasen, jota Lipsanen parin vuoden kuluttua jatkoi omissa nimissään toiminimellä Aug. Lipsanen. Lipsanen osti 1926 G. E. Rambergin perillisiltä G. E. Ramberg Oy:n rauta- ja siirtomaatavaraliikkeen, ja laajensi toimintaa 1930-luvulla tukku- ja vähittäiskaupan ohella myös valmisvaatetehtaaseen, kahvipaahtimoon ja autohuoltolaan.
Lipsanen hoiti myös vuonna 1918 Raumalta ostamaansa Vanhalahden kartanoa. Hän kuului Porin kaupunginvaltuustoon, ja hän oli perustamassa Tuko Oy:n edeltäjiä Tuontikuntaa ja Tukkukuntaa, sekä Keskikaupungin Rauta Oy:tä, Keskikaupungin Väri Oy:tä sekä Vanuvalmiste Oy:tä. Hän oli perustamassa Porin Kauppiaitten Yhdistystä ja Porin Kauppaseuraa ja kuului Porin kauppakamarin ja Suomen tukkukauppiaiden liiton johtokuntiin. August Lipsasen poika Erkki Lipsanen jatkoi perheyrityksen johdossa ja sai myös kauppaneuvoksen arvon.
August Lipsasen pojanpoika on laulaja, musiikkineuvos Ilkka "Danny" Lipsanen.
1. rannikkodivisioona

1. rannikkodivisioona oli Suomen merivoimien divisioona jatkosodassa.
Perustaminen.
Päämaja antoi 13. heinäkuuta 1944 Merivoimien esikunnalle käskyn perustaa 1. rannikkodivisioona, jonka perustaminen saatiin päätökseen 15. heinäkuuta 1944. Operatiivisesti divisioona alistettiin maavoimien V armeijakunnalle ja keskitettiin Suomenlahden rannikolle Säkkijärvelle ja Virolahdelle Itä-Suomenlahden rannikkoprikaatin ja Saksan 122. jalkaväkidivisioonan väliselle lohkolle.
Perustaessa divisioonaan määrätyt yksiköt:
Lakkauttaminen.
Divisioona lakkautettiin 27. marraskuuta 1944.
Komentajat.
Divisioonan komentajina olivat:
Alexandru Maxim

Alexandru Iulian Maxim (s. 8. heinäkuuta 1990 Piatra Neamț, Romania) on romanialainen jalkapalloilija, pelipaikaltaan hyökkäävä keskikenttäpelaaja tai laituri. Hän edustaa kaudella 2019–2020 Bundesliigassa pelaavaa Mainz 05:tä.
Maxim pelasi vuosina 2009–2011 Espanjan kolmanneksi korkeimmalla sarjatasolla Segunda División B:ssä edustaen Espanyolin kakkosjoukkuetta ja Badalonaa. Sen jälkeen hän pelasi puolitoista kautta kotimaansa pääsarjassa Pandurii Targu Jiussa, kunnes siirtyi VfB Stuttgartiin kauden 2012–2013 puolivälissä. Ensimmäisellä täydellä Bundesliiga-kaudellaan 2013–2014 hän teki seitsemän maalia ja kaudella 2016–2017 viisi maalia. Kesällä 2017 hän siirtyi Mainziin.
Maxim on edustanut Romaniaa 39 A-maaottelussa, joissa hän on tehnyt viisi maalia.
Niki-luokka

Niki-luokka oli Kreikan kuninkaallisen laivaston neljän hävittäjän muodostama alusluokka. Ranskan laivasto valtasi alukset joulukuussa 1916 liittäen ne laivastoonsa.
Alukset.
Luokan alukset tilattiin 1905 Stettinistä AG Vulcanilta ja ne valmistuivat 1906-1907. Joulukuussa 1916 Ranska valtasi alukset liittäen ne laivastoonsa, jossa ne palvelivat 1917-1918.
"Niki" ja "Aspis" modernisoitiin 1925-1927, jolloin niiden aseistukseksi vaihdettiin kaksi 88 millimetrin 30 pituuskaliiperin tykkiä ja yksi 40 millimetrin ilmatorjuntatykki. Huhtikuusta 1941 alkaen alukset palvelivat Britannian Välimeren laivaston mukana.
Hot (Avril Lavignen kappale)

Hot on Avril Lavignen kappale hänen kolmannelta albumiltaan "The Best Damn Thing" (2007). Kappale menestyi kaupallisesti Australiassa, Kanadassa ja joissain Euroopan maissa, mutta Yhdysvalloissa se oli kaupallinen pettymys.